કહેવાય છે કે ત્રીજું વિશ્વયુદ્ધ પાણીને કારણે થશે. મીઠા પાણીની સતત વધતી જતી અછત અને ગ્લોબલ વૉર્મિંગને કારણે વધતી દરિયાની સપાટીએ વિશ્વ સમક્ષ એક મોટું સંકટ પેદા કર્યું છે. પાણીની વકરતી જતી સમસ્યા હવે જીવન-મરણનો સવાલ બનતી જાય છે. આપણા દેશમાં પાણીની સમસ્યા એટલું વિકરાળ સ્વરૂપ ધારણ કરતી જાય છે કે પાણીની સમસ્યાનો કોઈ ઉકેલ નહીં લાવવામાં આવે તો આવનારા સમયમાં આપણે બહુ મોટી કિંમત ચૂકવવી પડશે. પાણીની સમસ્યા હવે માત્ર એક કે બે રાજ્યો પૂરતી સીમિત નથી, બલકે સમગ્ર ભારતમાં, પછી ગામ હોય કે શહેર, લગભગ દરેક જગ્યાએ પાણીનું સંકટ જોવા મળી રહ્યું છે. દેશમાં દર વર્ષે ક્યાંક ને ક્યાંક દુષ્કાળ પડે છે. આ સમસ્યા સામે લડવા માટે સરકાર પોતાના સ્તરે કામ પણ કરી રહી છે, પરંતુ પાણીનું સંકટ એટલું વ્યાપક છે કે સરકારી પ્રયાસ પણ અપૂરતા ઠરે છે.